«Къуажэ егъэджакIуэ-2021»
Къэбэрдей-Балъкъэр Республикэм щаублащ «Къуажэ егъэджакIуэ-2021» программэм ипкъ иткIэ екIуэкI зэпеуэр. Абы хэтыну гукъыдэж зиIэхэм я лъэIу тхылъхэр къатын щыщIадзащ КъБР-м ЕгъэджэныгъэмкIэ, щIэныгъэмрэ щIалэгъуалэм я IуэхухэмкIэ и министерствэм.
Урысей Федерацэм и Президентым къыхилъхьа жэрдэмым ипкъ иткIэ гъуэгу зыгъуэта а къэрал программэр хуабжьу сэбэпщ къуажэхэм, жылэ пхыдзахэм, цIыху куэд зыщымыпсэу къалэ цIыкIухэм щылажьэ пэщIэдзэ, курыт школхэр IэщIагъэлI IэзэхэмкIэ къызэгъэпэщынымкIэ. Проектым хыхьэ егъэджакIуэхэм я дэфтэрхэм хэплъа нэужь, ахэр лэжьапIэ IэнатIэ ягъакIуэ, езыхэм ирагъэдж предметым елъытауэ, апхуэдэ IэщIагъэлI зыхуэныкъуэ, зыхуримыкъу школхэм. ЛэжьапIэм ува нэужь, хуитыныгъэ яIэщ програм- мэм къигъэув, сом мелуан хъу ахъ-шэр иратыну.
Зэпеуэм хэтынухэм я ныбжьыр илъэс 55-м щIигъуауэ щыт хъунукъым. Апхуэдэу абыхэм ябгъэдэлъын хуейщ ирагъэдж предметым елъытауэ щIэныгъэ нэхъыщхьэ (е курыт щIэныгъэрэ IэщIагъэрэ) зэриIэм щыхьэт техъуэ диплом, я квалификацэмрэ IэщIагъэм пыщIа мардэхэмрэ и зэфIэкIыр зэрыхуэкIуэри хэтыжу. Программэм ипкъ иткIэ екIуэкI зэпеуэм пхыкIхэр Iэмал имыIэу илъэситхукIэ щылэжьэн хуейщ здагъа- кIуэ школым, тхьэмахуэм сыхьэт 18 нэхърэ нэхъ мащIэ ирагъэджу.
Программэм хыхьэну гукъыдэж зэраIэмкIэ лъэIу тхылъхэр Iах щIышы-лэм и 11-м къыщыщIэдзауэ мэлы-жьыхьым и 16 пщIондэ. Проектым хэлъ щхьэхуэныгъэ псоми абы епха дэфтэрхэми щыгъуазэ зыщыхуэпщIыфынущ edu.kbr.ru сайтым.
Фигу къэдгъэкIыжынщи, ди республикэр илъэс етIуанэ лъандэрэ хэтщ «Къуажэ егъэджакIуэ» къэрал программэм. Абы и фIыгъэкIэ 2020 гъэм къриубыдэу IэщIагъэлI Iэзэхэр, математикэмкIэ, инджылызыбзэмкIэ, урысыбзэмрэ литературэмкIэ егъэджакIуэхэр, ягъуэтащ ди щIыналъэм хыхьэ жылэ зыбжанэм дэт курыт, пэщIэдзэ школхэм. Апхуэдэхэщ, къапщтэмэ, Благовещенкэ, Заречное, Янтарное, Октябрьское, Псынэдахэ, Безенги, Терскол, Бахъсэн Ипщэ къуажэхэр. Абыхэм лэжьакIуэ кIуа егъэджакIуэхэм яIэрыхьакIэщ сом мелуан хъу дэIэпыкъуныгъэр.
Къардэн Ритэ.
